L'Ajuntament de Llíria adquirix els terrenys de l'antiga estació de Renfe
11 de desembre de 2019

L'alcalde de Llíria, Manolo Civera, ha signat hui amb representants d'ADIF la compra dels terrenys situats a l'entorn de l'antiga estació de Renfe. D'esta manera, l'Ajuntament adquirix cinc parcel·les a la zona, que inclouen l'edifici de l'antiga estació, per un total de 296.185 euros més IVA.

Segons ha explicat el primer edil, “estos terrenys de la UE-54 es destinaran a la promoció d'habitatge públic i la instal·lació d'equipaments públics, que també suposaria la conversió de l'edifici de l'antiga estació en un espai per a la ciutadania”.

“Les inversions que pretenem dur a terme a la zona servirien per a dinamitzar-la i regenerar urbanísticament un entorn molt degradat actualment”, ha afegit Civera.

Els terrenys adquirits ocupen una superfície de 10.151 metres quadrats, situats majoritàriament sobre la Unitat d'Execució núm. 54, i l'altra part ja està ocupada per vials d'ús públic la situació del qual no estava regularitzada jurídicament. Així, el Consistori obté una nova borsa de sòl de titularitat municipal per a promoure servicis públics.